যা হোক, ১৭ ডিসেম্বর ১৯৭১ স্বাধীন বাংলাদেশে আমি মুক্তি লাভ করি। আমি বাস্তুকলাবিদ অফিসে গিয়ে ইসলাম সাহেবের সঙ্গে দেখা করি, প্রস্তাব দিই, আসুন আবার আগের মতো দুজনে মিলে বাস্তুকলাবিদ চালাই। শহীদুল্লাহ অ্যান্ড অ্যাসোসিয়েটস বাদ দিই। কিন্তু তিনি তাতে সম্মত হলেন না। তবে সব হিসাব-কিতাব সুন্দরভাবে সমাপ্ত করে দেনা-পাওনা সাঙ্গ করি। এখানে বলে রাখি, ২৪ মাসের অধিক কারাবাসকালে বাস্তুকলাবিদে আমার উদ্বৃত্ত সঞ্চয় থেকে নিয়মিত মাসে চব্বিশশো টাকা ইসলাম সাহেব আমার পরিবারকে দিয়ে গেছেন (যে-হারে টাকা প্রতি মাসে আগেও আমার খরচের জন্য তুলতাম)। তখনকার দিনে এ-টাকা আমার পরিবারের জন্য যথেষ্ট ছিল। কোনো আর্থিক কষ্ট হয়নি।